**หัวข้อข่าว :** สงครามการค้า' ถล่มส่งออกปี'61 หลุดเป้า 8%

**แหล่งที่มา :** หนังสือพิมพ์ประชาชาติธุรกิจ ฉบับวันที่ 24 มกราคม 2562

**วันที่สืบค้น :** วันพุธที่ 23 มกราคม 2562

 สงครามการค้าที่ยืดเยื้อส่งผลกระทบหนักต่อไทย โดยภาพรวมการส่งออกไทยทั้งปี 2561
มีมูลค่า 252,486.4 ล้านเหรียญสหรัฐ แม้ว่าจะเพิ่มขึ้น 6.7% เป็นอัตราที่ต่ำกว่าเป้าหมายที่ตั้งไว้ที่ 8% ขณะที่การนำเข้ามีมูลค่า 249,231.9 ล้านเหรียญสหรัฐ เพิ่มขึ้น 12.51% ส่งผลให้ไทยเกินดุลการค้ามูลค่า 3,254.5 ล้านเหรียญสหรัฐ ล่าสุดการส่งออกเดือนธันวาคม 2561 มีมูลค่า 19,381 ล้านเหรียญสหรัฐ ติดลบ 1.72%
จากการส่งออกสินค้าเกษตรและอุตสาหกรรมเกษตรลดลง 6.6% และสินค้าอุตสาหกรรมติดลบ 0.8%

 กระทรวงพาณิชย์ ระบุว่า สงครามการค้าทำให้มูลค่าการส่งออกเดือนธันวาคม หายไป 239.8 ล้านเหรียญสหรัฐ พร้อมทั้งประเมินว่า ผลกระทบจากสงครามการค้าทั้งปี 2561 ทำให้มูลค่าส่งออกหายไป 382.1 ล้านเหรียญสหรัฐ แบ่งเป็นผลกระทบจากมาตรการทางตรงสหรัฐ ลดลง 41.6% มูลค่าการส่งออกหาย 421.5 ล้านเหรียญสหรัฐ ผลกระทบจากห่วงโซ่อุปทานจีน ลดลง 5.8% มูลค่าส่งออกหายไป 438.6 ล้านเหรียญสหรัฐ และผลเชิงบวกจากการส่งออกทดแทนสินค้าจีนไปสหรัฐ เพิ่มขึ้น 9.6% มูลค่าเพิ่ม 478 ล้านเหรียญสหรัฐ

 อย่างไรก็ตาม หากพิจารณาการ ส่งออกรายสินค้าทั้งปี 2561 พบว่า สินค้าเกษตรและอาหาร มูลค่า 41,038 ล้านเหรียญสหรัฐ ขยายตัว 2.6% จากการส่งออกอาหาร มูลค่า 21,339 ล้านเหรียญสหรัฐ เพิ่มขึ้น 6.9% ทั้งอาหารทะเลแช่แข็งทูน่ากระป๋อง ผักผลไม้ และไก่สดแช่แข็งและแปรรูป แต่ภายในพบว่าสินค้าเกษตรสำคัญมีการส่งออกลดลงอย่างมาก เช่น ข้าวส่งออกได้ 11.08 ล้านตัน ลดลง 5% จากปี 2561 ที่ส่งออก ได้ 11.6 ล้านตัน ยางพารา 3.52 ล้านตัน ลดลง 3.8% มันสำปะหลัง 8.27 ล้านตัน ลดลง 26.2% และกุ้งสดแช่แข็งและแปรรูป ด้านมูลค่าส่งออกได้ 1,325 ล้านเหรียญสหรัฐ ลดลง 21.4%

 ส่วนสินค้าหมวดอุตสาหกรรม มูลค่า 200,336 ล้านเหรียญสหรัฐ เพิ่มขึ้น 6.6% จากสินค้ายานยนต์และส่วนประกอบขยายตัว 10% อิเล็กทรอนิกส์ ขยายตัว 4.4% เครื่องใช้ไฟฟ้า ขยายตัว 3.7% พลาสติก เพิ่มขึ้น 16.1% วัสดุก่อสร้าง เพิ่มขึ้น 13.9% ขณะที่กลุ่มอัญมณีลดลง 6.6%

 ขณะที่ตลาดส่งออกในปีที่ผ่านมา นั้น ตลาดหลักขยายตัว 7.7% โดยญี่ปุ่น เพิ่ม 13% สหรัฐ เพิ่ม 5.4% สหภาพยุโรป เพิ่ม 5% ตลาดศักยภาพสูงเพิ่มขึ้น 9.2% จากอาเซียน เพิ่ม 14.7% CLMV เพิ่ม 16.6% จีน เพิ่ม 2.3% อินเดีย เพิ่ม 17.3% ฮ่องกง เพิ่ม 1.8% เกาหลีใต้ เพิ่ม 4.9% ตลาดศักยภาพรอง เพิ่มขึ้น 3.1% จากออสเตรเลีย เพิ่ม 2.9% แอฟริกา เพิ่ม 9.7% ละตินอเมริกา เพิ่ม 3.1% สหภาพยุโรป (12 ประเทศ) เพิ่ม 7.1% รัสเซียและ CIS เพิ่ม 10.1% ส่วนตะวันออกกลาง ลด 5%

 นางพิมพ์ชนก วอนขอพร ผู้อำนวยการ สำนักงานนโยบายและยุทธศาสตร์การค้า (สนค.) กล่าวว่า ในปี 2562 ยังคงเป้าหมาย ส่งออก 8% โดยมูลค่าส่งออกเฉลี่ยต่อเดือน 23,000 ล้านเหรียญสหรัฐ เนื่องจากจีนประกาศจะนำเข้าสินค้าจากสหรัฐ เพิ่มขึ้นเป็นเวลา 6 ปี ระหว่างการเจรจาพักรบสงครามการค้าในช่วง 90 วัน คาดว่าจะช่วยให้การส่งออกเติบโตดีขึ้นนับตั้งแต่ไตรมาส 2

 อย่างไรก็ตาม ภาครัฐต้องเร่งเจรจาความตกลงหุ้นส่วนทางเศรษฐกิจระดับภูมิภาค (RCEP) ให้สำเร็จโดยเร็ว พร้อมกับเร่งหาตลาดใหม่ เพื่อเป็นทางออกจากความท้าทายสงครามการค้า